**Pályázati felhívás**

**Közlekedési Innovációs Díj**

**2024**

A közlekedéssel foglalkozó tehetséges fiatal szakemberek felkarolása, alkotásra ösztönzése, Magyarországon maradásuk elősegítése érdekében a Nemzeti Útdíjfizetési Szolgáltató Zrt. (NÚSZ Zrt.) és a Közlekedéstudományi Egyesület (KTE) **Közlekedési Innovációs Díjat** alapított 2019-ben.

A díj alapítóinak küldetése a kezdetektől a hazai közlekedési ágazat fejlesztésével kapcsolatos előremutató ötletek, innovatív kezdeményezések, tudományos elképzelések felkarolása, a közlekedési szakma utánpótlás-nevelésének, erősítésének, megbecsültségének támogatása. Az elismerés megálmodói azt kívánják elérni, hogy a közlekedési innovációk mind szélesebb körben és növekvő arányban legyenek képesek hozzájárulni a társadalmi jóléthez, a gazdaság bővüléséhez, összességében pedig Magyarország versenyképességének növekedéséhez. Ezen célok elérését az innovációk publicitásának biztosításával is támogatják.

A díj évenként egyszer adható, pénzjutalommal járó, magas presztízsű elismerés, amelyet a hazai közlekedési ágazatban kimagasló eredményt elért, 40 év alatti (a pályázat benyújtásának napján 40. életévüket be nem töltött) fiatalok kaphatnak meg. A méltatott és elismert eredmény lehet a közlekedés területén létrehozott találmány, szabadalom, innovatív K+F projekt, technológiai fejlesztés, tudományos eredmény.

**Pályázattal érintett területek**

Pályázni lehet minden olyan Magyarországon hasznosított, vagy hasznosítás előtt álló közlekedési innovációs eredménnyel, tervvel, kutatási anyaggal, projekttel, amely a közlekedés összes vagy valamely alágazatával összefüggő járműtechnológia, közlekedési infrastruktúra/szolgáltatás-fejlesztés, a forgalomszervezés, ellenőrzési és díjszedési rendszer, közlekedésgazdaságtan, mobilitás-menedzsment területét érinti.

**Érintettek köre**

Mérnökök, fejlesztők, fejlesztői csapatok, felsőoktatásban, (akadémiai, állami és magán) tudományos környezetben dolgozók, hallgatók, kutatók, kutatócsoportok. Pályázni egyénileg és csoportosan is lehet. (A NÚSZ Zrt. alkalmazottja kizárólag pályázó csoport tagjaként nevezhet.)

**A pályázati anyag tartalma**

A pályázati anyag beadásának nyelve magyar.

A pályázatnak tartalmaznia kell:

* a pályázó szervezet/egyén nevét, címét, mobiltelefonos elérhetőségét és postacímét;
* a pályázó(k) önéletrajzát;
* a pályázatra benyújtott projekt, munka, terv, kutatási anyag 10-15 oldalban (20-25 ezer karakter) történő dokumentált, igazolható bemutatását;
* minimum két aktuális – egy évnél nem régebbi – szakmai ajánlást;
* az elbírálást segítő egyéb szempontok, körülmények leírását;
* a személyes adatok kezelésére vonatkozó aláírt tájékoztató nyilatkozatot (lásd az I. sz. mellékletben).

**A pályázat benyújtásának határideje**

**2024. szeptember 22.**

Határidő után beérkezett pályázatok figyelembevételére nincs lehetőség.

**A pályázat benyújtásának módja**

A pályázati anyagot elektronikus formában a levelezes@ktenet.hu címre kell elküldeni. A levél tárgya: *„Jelentkezés a Közlekedési Innovációs Díj 2024 pályázatra”* legyen. A pályázati anyag beérkezése után a KTE munkatársai egy munkanapon belül visszajeleznek a pályázat beérkezéséről. A visszajelzés technikai jellegű, és nem jelenti a pályázati anyag befogadását.

**Az elbírálás módja**

A beérkezett pályázatokat a KTE által delegált vagy meghívott tagokból álló szakmai testület bírálja el, amiben a díjat szponzoráló NÚSZ Zrt. állandó képviselettel bír.

A bírálat során figyelembe vett szempontok:

* innovatív jelleg,
* megvalósítás mértéke,
* hasznosság,
* tudományos hatás.

A bírálatról készült jegyzőkönyvek nem nyilvánosak, a pályázó azonban kérheti az őt illető jegyzőkönyvrész megismerését. A bírálati jegyzőkönyvet a KTE Titkárság archiválja. A szakmai testület döntésével kapcsolatosan fellebbezési, jogorvoslati lehetőség nincs.

A pályázók **2024. október 15-ig** tájékoztatást kapnak a pályázatuk eredményéről.

**Díj, díjazás és díjátadás**

A díj az elismerést igazoló műtárgyból és oklevélből, valamint nettó 3 millió forint pénzjutalomból áll. Csoportos nevezés esetén a díj összege csoportszinten értendő.

A díjat minden évben egy fiatal pályázó (egyén vagy csoport) kapja, további elismerések (második, harmadik helyezett, vagy különdíj) nem kerülnek kiosztásra.

A pályázat ünnepélyes, részben sajtónyilvános eredményhirdetése, díjátadása várhatóan 2024. novemberében lesz a NÚSZ Zrt. és a KTE által szervezett közös rendezvényen. A nyertest a KTE értesíti legkésőbb 2024. október 15-ig. A nyertes – az adatok egyeztetését követően – legkésőbb az értesítés utáni 10. munkanapon megkapja a pénzjutalmat.

A nyertes pályázó a soron következő éves közlekedési konferencián bemutathatja kutatását, projektjét a szakmai nagyközönség előtt.

**Kommunikáció**

A Közlekedési Innovációs Díjról, a pályázati programról, a díjátadóról, a díj nyerteséről és elért közlekedésszakmai eredményeiről a NÚSZ Zrt. és a KTE saját lehetőségeihez mérten folyamatosan kommunikál.

**I. számú melléklet**

**TÁJÉKOZTATÓ ÉS NYILATKOZAT SZEMÉLYES ADATOK KEZELÉSÉRŐL**

Jelen tájékoztató célja, hogy a GDPR (AZ EURÓPAI PARLAMENT ÉS A TANÁCS (EU) 2016/679 RENDELETE (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet), valamint az információs önrendelkezési jogról és az információszabadságról szóló 2011. évi CXII. törvény (Info tv.), rendelkezéseinek megfelelő előzetes tájékoztatást adjon a Nemzeti Útdíjfizetési Szolgáltató Zrt. (NÚSZ Zrt.) és a Közlekedéstudományi Egyesület (KTE) (a továbbiakban: „Adatkezelő(k)”) által életre hívott Közlekedési Innovációs Díjra pályázó természetes személyek személyes adatainak Adatkezelők általi kezelése (a továbbiakban: „Adatkezelés”) tárgyában.

Tájékoztatjuk, hogy az Adatkezelők **az Ön alábbi személyes adatait kezelik**:

* név
* születési dátum
* cím
* elérhetőségek (mobiltelefon, postacím)
* a fentieken túl valamennyi, az Ön önéletrajzában szereplő személyes adat
* a fentieken túl valamennyi, a pályázatban Ön által megadott személyes adat
* az Ön képmása, hangja

Az **Adatkezelés célja**, hogy Adatkezelők meg tudják ítélni a pályázatot benyújtó személy életkorát, szakmai előéletét, a pályázati kritériumoknak való megfelelőségét, továbbá, hogy az Adatkezelők a pályázóval kapcsolatot tudjanak tartani, és hogy a nyertes pályázó és pályázat a nyilvánosság számára hozzáférhető és megismerhető legyen.

Az **Adatkezelés jogalapja** az Ön önkéntes hozzájárulása, melyet jelen tájékoztató ismeretében tesz meg.

Adatkezelésre a NÚSZ Zrt. képviseletében a vezérigazgató, a Stratégiai és Kormányzati Kapcsolattartásért Felelős Igazgatóság vezetője és a pályázattal kapcsolatos feladatok végrehajtásában közreműködő munkatársai, valamint a KTE pályázattal kapcsolatos adminisztratív feladatok végrehajtásában közreműködő munkatársai, valamint a pályázatok elbírálását végző szakmai bizottság tagjai jogosultak.

Az **Adatkezelés időtartama**: az Adatkezelés legfeljebb a pályázatok elbírálásának időpontjáig és a pályázók eredményről történő értesítéséig tart, kivétel ez alól a nyertes pályázat, illetve esetleges további, jó eredményt elérő pályázatok, melyekkel kapcsolatosan a személyes adatokat Adatkezelők legfeljebb 5 évig kezelhetik. A sajtó birtokában lévő videó-, illetve fényképfelvételek a közzétételt követően az adott orgánum archívumában kerül megőrzésre.

Adatkezelők az adatok biztonsága érdekében a pályázati anyagokat tartalmazó könyvtárat jelszóval védik.

**Az Adatkezelők elérhetőségei:**

* NÚSZ Zrt. (székhely: 1134 Budapest, Váci út 45. B. épület, postacím: 1380 Budapest, Pf. 1170., tel.: +36 1 4368 000, e-mail: kommunikacio@nemzetiutdij.hu).
* A NÚSZ Zrt. adatvédelmi tisztviselőjének elérhetősége: dpo@nemzetiutdij.hu (tel.: +36 1 4368 000).
* KTE (székhely: 1066 Budapest, Teréz Krt. 38. II/235., tel.: +36 1 353 2005, email: info@ktenet.hu).
* A KTE adatvédelmi tisztviselővel nem rendelkezik.
* Az Adatkezelésben Adatfeldolgozó nem vesz részt.

Az Adatkezelést Adatkezelők közösen végzik: az Adatkezeléssel kapcsolatos döntéseket közösen hozzák, az Adatkezeléssel járó feladatokat közösen hajtják végre. Felelősségük az Ön irányában egyetemleges. Ön az alábbi jogai érvényesítésére a NÚSZ Zrt., illetve a KTE felé egyaránt jogosult.

**Az Ön Adatkezeléssel kapcsolatosan gyakorolható jogai:**

1. **Tájékoztatáshoz való jog**. A GDPR 15. cikk (1) bekezdésének megfelelően, Ön tájékoztatást kérhet az Adatkezelők által kezelt személyes adatokról. Ebben az esetben a NÚSZ Zrt. az Ön által megjelölt elérhetőségére (e-mail cím vagy levelezési cím) továbbítja az alábbi információkat:
* milyen személyes adatokat kezel Önről;
* milyen adatkezelési célokból;
* az adatkezelés időtartamáról;
* az Önt adatkezeléssel összefüggésben megillető jogokról;
* a Nemzeti Adatvédelmi és Információszabadság Hatóságnak („Adatvédelmi Hatóság”) címzett panasz benyújtásának jogáról.
1. **Másolatkéréséhez való jog**. A GDPR 15. cikk (3)-(4) bekezdése alapján Ön másolatot kérhet az NÚSZ Zrt. által kezelt személyes adatokról. Ebben az esetben a NÚSZ Zrt. az Ön által megjelölt elérhetőségére (e-mail cím, levelezési cím) továbbítja azokat a személyes adatokat, amelyeket Önről a NÚSZ Zrt. kezel.
2. **Helyesbítéshez való jog**. A GDPR 16. cikke alapján, kérelmére az Ön kérésének megfelelően módosítjuk, pontosítjuk a személyes adatát.
3. **Törléshez való jog**. Ön kérheti, hogy töröljük személyes adatait, amennyiben annak jelen tájékoztató szerinti adatkezelési célja megvalósult, vagy amennyiben az adatkezelés jogszerűtlenül történt.
4. **Korlátozáshoz való jog**. Ön kérheti az adatkezelés korlátozását az alábbi esetekben:
* ha vitatja a személyes adatok pontosságát, akkor addig korlátozzuk az adatkezelést, amíg a NÚSZ Zrt. ellenőrizi a személyes adatok pontosságát;
* az adatkezelés jogellenes, és Ön ellenzi az adatok törlését, és ehelyett kéri azok felhasználásának korlátozását;
* az Adatkezelőnek már nincs szüksége a személyes adatokra, de Ön igényli azokat jogi igények előterjesztéséhez, érvényesítéséhez vagy védelméhez.

Az adatkezelés korlátozására irányuló kérelme esetében azt is meg kell jelölni, hogy melyik okból kéri a korlátozást.

Az Adatkezelő az adatkezelés korlátozására irányuló kérelmét úgy teljesíti, hogy a személyes adatokat minden más személyes adattól elkülönítetten tárolja. Így például elektronikus adatállományok esetében külső adathordozóra kimenti, a papír alapú iratokat pedig külön mappában tárolja.

1. **A joggyakorlás közös szabályai.** Az Adatkezelő az Ön kérelmét legfeljebb egy hónapon belül teljesíti, mely időtartam legfeljebb két hónappal meghosszabbítható.

A kérelem megtagadása esetén az Adatkezelő a kérelem beérkezésétől számított egy hónapon belül tájékoztatja Önt a megtagadás indokairól, valamint arról, hogy panaszt nyújthat be az Adatvédelmi Hatóságnál, és élhet bírósági jogorvoslati jogával.

Az Adatkezelő fenntartja magának azt a jogot, hogy ha megalapozott kétségei vannak a kérelmet benyújtó személy kilétét illetően, akkor az érintett személyazonosságának megerősítéséhez szükséges információkat kérjen. Ilyen esetnek tekinthető különösen az, ha az érintett a másolat kéréséhez való jogával él, amely esetben indokolt, hogy az Adatkezelő meggyőződjön arról, hogy a kérelem a jogosult személytől származik.

Amennyiben az Ön megítélése szerint az Adatkezelő adatkezelése nem felel meg a jogszabályi követelményeknek, akkor az Adatvédelmi Hatóság (Postacím: 1363 Budapest, Pf.: 9., e-mail cím: ugyfelszolgalat@naih.hu) eljárását kezdeményezheti.

Emellett Önnek joga van az Adatkezelő adatkezelésével szemben bírósághoz fordulni. A pert - választása szerint - a lakóhelye vagy tartózkodási helye szerint illetékes törvényszék előtt is megindíthatja.

………………, 2024. ……………..….

.................................................................

Pályázó aláírása